钦定古今图书集成/理学汇编/学行典/第249卷 > 汤宗元
## 钦定古今图书集成/理学汇编/学行典/第249卷 > 汤宗元

按《金坛县志》：“汤宗元，字养初，少喜读书，不求禄仕，日
搜讨典故，人物臧否，务以圣贤论说见之。躬行性纯
孝，念大父年高，同卧起者十馀年。年二十三，大父殁
始娶。家贫，供二亲膳必丰腆，不与诸弟较。析箸时，诸
弟倍给，以常稔田，自取其瘠。见人婚嫁丧葬未举，为
料量赠遗之。人有所贷，逾岁悉焚其券。以故家殖未”
起，视之恬如也。初，父文读书湖滨，患足痹，穷究方饵，
乃隐于医，有盛名，博施不取。直与王简讨肯堂善，同
订《准绳》，令长钦其亢直，就访时务，书奸蠹十馀事上
之，邑弊顿除。为人坦易诚笃，乐与人为善。每见人，必
以忠孝信义理学宗旨，及修身窒欲之道，娓娓相勗
傍。及政事沿革，世族兴替，虽鼎革无讳忌，听者感动。
年九十一，应恩诏赐粟帛。时耳目聪明，步履如飞，望
见者皆以为神仙中人。九十二无疾而卒。张户部明
弼志其墓，迄今邑人犹颂其至德焉。子勉明，别有传。
次励行，字处柔，郡文学。甲申弃诸生，隐居乐善。